Japanin kuuluisin rocktähti Yoshiki on hengästynyt. Hän on saanut itsensä valmiiksi haastatteluun melkoisella kiireellä, koska lento on ollut myöhässä. Me suomalaiset toppuuttelemme. Niin kiire ei ole, etteikö voisi antaa hengityksen tasaantua.

Hetkeä aikaisemmin helsinkiläisen hotellin sviitissä on ollut hirvittävä tohina päällä. Päätähti on sulkeutunut makuuhuoneeseen meikkiä ja pukeutumista varten. Oleskelutilassa avustajat laittavat kuvauskalustoa valmiiksi. Kohtaaminen suomalaismedian kanssa välitetään suorana Japaniin muusikon omalle netti-tv:lle.

Kun japanilaistähti viimein istahtaa haastateltavaksi tuoliin, huoneeseen laskeutuu täysi hiljaisuus. Hän on valmis kertomaan tarinansa.

Yoshiki poseeraa Japanin Voguen lokakuun numeron kannessa naismallin kanssa. Hän on ensimmäinen mies, joka on päässyt lehden kanteen. Nella Nuora / Yle

Isän kuolema

Yoshiki Hayashi alkoi opetella pianonsoittoa 4-vuotiaana. Se oli luonnollista musikaalisessa perheessä, jossa isä oli jazzpianisti ja steppaaja ja äiti perinteisen japanilaisen shamisen-soittimen taitaja.

Nuori lahjakkuus opiskeli klassista musiikkia ja alkoi säveltää jo alakouluikäisenä. Kaikki kuitenkin muuttui, kun Yoshiki oli 10-vuotias. Silloin hänen isänsä tappoi itsensä.

Äiti osti pahoin masentuneelle pojalleen rummut.

– Olin hyvin surullinen ja vihainen. Klassista musiikkia soittamalla on vaikea ilmaista tunteitaan ja vihaa. Rumpujen soittamisella pystyin käsittelemään isäni kuolemaa. Löysin rockmusiikin.

Yoshikin mukaan isän kuolemasta aiheutunut tuska on ohjannut hänen koko muusikon uraansa.

Uraauurtava bändi

Euroopassa nyt markkinoitava We Are X -dokumentti piirtää kummallisen kiehtovan kuvan Japanin kaikkien aikojen suosituimmasta yhtyeestä, X Japanista. Alkuvaikeuksia, nopeaa supersuosiota ja totaalinen romahtaminen. Tämä kaikki japanilaisella twistillä.

X Japan japanilainen rockyhtye perustetiin vuonna 1982

loi _visual kei _-tyylisuunnan, johon kuuluu näyttävä olemus

Japanin menestynein yhtye

30 miljoonaa myytyä levyä

bändiä koitelleet välirikot ja kuolemantapaukset

keulakuva Yoshiki on Japanissa superjulkkis

yhtyeestä on tehty dokumentti We Are X (2016)

Yoshiki perusti rockyhtyeen yhdessä lapsuudenkaverinsa Toshin kanssa vuonna 1982. Aluksi nuorista kapinallisista muodostunut bändi ei saanut tuulta alleen. Konservatiivisessa Japanissa bändiä paheksuuttiin esimerkiksi seksiä käsittelevistä rajuista sanoituksista. Punkpiireissä taas vierastettiin heidän koreilevaa tyyliään.

– Meillä oli aluksi todella vaikeaa. Teimme sen vähän tarkoituksella. Kapinoimme kaikkea vastaan. Olimme todella vihaisia, emme välittäneet mistään ja emme halunneet kuulua mihinkään.

X Japan laittoi alulle visual kei -tyylin, johon kuuluvat näyttävät hiukset. Drafthouse Films

X Japan loikin aivan oman tyylin, jota alettiin kutsua nimellä visual kei. Rockmusiikin lisäksi siihen kuuluvat yliampuvat meikit, tukat ja vaatteet. Musiikissa yhdistyivät Yoshikin vahvuudet, klassinen musiikki ja rumpujen raivokkuus.

Alun hyljeksinnän jälkeen bändistä tuli yhtäkkiä supersuosittu, ja se esiintyi suurimmilla areenoilla ympäri Japania. X Japanista tuli maan suurin rockbändi.

Laulajan aivopesu

Erikoisen bändin suosio huomattiin myös Japanin ulkopuolella. X Japan teki levytyssopimuksen amerikkalaisen Atlantic Recordsin kanssa vuonna 1992. Tähtäimessä oli Amerikan valloitus.

– Pidimme ison lehdistötilaisuuden New Yorkissa. Meitä pommitettiin kysymyksillä, miksi olette tulleet tänne. Ettehän te puhu edes englantia.

Siitä alkoi yhtyeen alamäki. Levyn tekeminen englanniksi ei luonnistunut ja samalla menivät puhevälit Yoshikin ja laulaja Toshin välillä.

Välirikon jälkeen Toshi liittyi uskonnolliseen lahkoon, jossa hänet aivopestiin jättämään yhtye. Bändi päätti hajota ja järjesti jäähyväiskonsertin vuonna 1997.

Konsertista ei mennyt kuin muutama kuukausi, kun kitaristi hide (kirj. pienellä) teki itsemurhan. Seuraavan viikon aikana kolme teini-ikäistä fania seurasi idolinsa esimerkkiä.

- Bändin hajottua lopetin miltei muusikon urani. Sitten pääsin säveltämään musiikkia Japanin keisarille, kertoo Yoshiki. Nella Nuora / Yle

Läheisen ystävän menettäminen oli Yoshikille kova pala. Hän vaipui syvään masennukseen.

– Melkein lopetin musiikon urani. Sitten minua pyydettiin säveltämään pianokonsertto Japanin keisarille. Soitin konsertin orkesterin kanssa keisarillisessa palatsissa. Siellä tajusin, että tämä on sitä, mitä minun pitää tehdä. Olla muusikko ja soittaa yleisön edessä.

Uusi tuleminen

X Japan -dokumentissa seurataan yhtyeen valmistautumista konserttiin New Yorkin Madison Square Gardenissa vuonna 2014. Bändi on hermostunut, sillä kaupungista ei ollut hyviä muistoja.

Yhtye kasattiin uudelleen 2007, kymmenen vuotta hajoamisen jälkeen. Laulaja Toshi tuli kysymään Yoshikilta, haluaisiko hän muodostaa bändin uudelleen.

– Tiesin, että kaikki ei ollut ok. Ehdotus ei tullut häneltä vaan lahkon johtajalta. Mutta samaan aikaan ajattelin, että jos jälleen alamme rokata, hän herää todellisuuteen jonain päivänä. Ja näin tapahtui.

X Japan valmistautumassa Madison Square Gardenin keikkaan vuonna 2014. Drafthouse Films

X Japan on vuosien varrella kerännyt faneja Japanin lisäksi Yhdysvalloista. Heitä fanittavat esimerkiksi Kiss-yhtyeen Gene Simmons ja Marilyn Manson.

Uusi maailmanvalloituskin on tiedossa.

– Olemme saaneet uuden albumimme melkein valmiiksi. Se on meille ensimmäinen melkein 20 vuoteen. Siinä lauletaan englanniksi ja se on ensimmäistä kertaa koko maailmalle, Yoshiki kertoo.

Taide syntyy tuskasta

Yoshiki on uskomaton kone, paljastaa hänen kanssaan kymmenen vuotta töitä tehnyt manageri Helsingissä. Muusikko saattaa työskennellä äänitysstudiolla monta vuorokautta putkeen nukkumatta lainkaan ja katselee, kun äänitysteknikot vuoronsa perään tipahtavat. Hänellä on tarkka kasvisruokavalio ja hän treenaa aktiivisesti.

Silti 51-vuotias japanilainen supertähti näyttää hauraalta. Hänen oikeassa kädessään on rannetuki. Se on vamma vuosia jatkuneesta raivokkaasta rumpujen soittamisesta. Hänen tekniikkansa ei ole ollut aivan paras, mistä on kertonut jo se, että yleensä keikkojen jälkeen hän on menettänyt tajuntansa hapenpuutteeseen.

Kunnossa ei ole myöskään kaularanka, joka on vaurioitunut moshaamisesta.

– Viisi kuukautta sitten minulle tehtiin toinen leikkaus, jossa kaulaani laitettiin lisää tavaraa. Se on edelleen kivulias ja käsissäni on tunnottomuutta. Mutta se on vaihtokauppaa. Taide syntyy kärsimyksestä.

Yoshiki avautuu paljon omasta tuskastaan, mutta vanhoista kipeistä asioista avautuminen dokumentissa oli erityisen raastavaa.

– Vaikka sisälläni on edelleen tuskaa, kertomalla tarinamme voimme auttaa muita ihmisiä heidän elämässään. Se tuntuu aika hyvältä.